Μπιάνκα των Μεδίκων

Η Μπιάνκα Μαρία του Πέτρου των Μεδίκων, ιταλ.: Bianca Maria di Piero de' Medici (10 Σεπτεμβρίου 1445  – 20 Ιουλίου 1505) ήταν μέλος τού Οίκου των Μεδίκων, de facto ηγεμόνα της Φλωρεντίας στα τέλη του 15ου αι. Ήταν κόρη τού Πέτρου του Κόζιμο των Μεδίκων, de facto κυβερνήτη της Δημοκρατίας της Φλωρεντίας, και αδελφή του Λαυρέντιου του Μεγαλοπρεπούς, ο οποίος διαδέχθηκε τον πατέρα του σε αυτή τη θέση. Παντρεύτηκε τον Γουλιέλμο ντε Πάτσι, μέλος της οικογένειας των Πάτσι. Ήταν μουσικός και έπαιζε όργανο για τον πάπα Πίο Β' και τον μελλοντικό πάπα Αλέξανδρο ΣΤ' το 1460.  Η Μπιάνκα ήταν γαιοκτήμονας. 

 Βιογραφία 
Ήταν κόρη του Πέτρου του Ποδάγρα και της Λουκρητίας Τορναμπουόνι.  Το 1459 παντρεύτηκε τον Γουλιέλμο ντε Πάτσι,  ο οποίος ήταν παιδικός φίλος τού αδελφού της, Λαυρέντιου του Μεγαλοπρεπούς.  Αυτή η συμμαχία είχε σκοπό να βοηθήσει στην επίλυση της εχθρότητας μεταξύ των οικογενειών, αλλά δεν ήταν επιτυχής από αυτή την άποψη, όπως σημείωσε ο Μακιαβέλι στις Φλωρεντινές Ιστορίες του.  Το πρώτο τους παιδί, ο Αντόνιο, γεννήθηκε το 1460  Η συμφωνία γάμου περιελάμβανε σημαντική μείωση των φόρων, που είχαν επιβληθεί στην οικογένεια Πάτσι.  Στον απόηχο της συνωμοσίας των Πάτσι του 1478, ο γάμος της Μπιάνκα μείωσε σημαντικά την οργή τού Λαυρέντιου για τον Γουλιέλμo, ο οποίος τέθηκε σε κατ' οίκον περιορισμό μόνο για λίγο, ενώ οι άνδρες συγγενείς του εξορίστηκαν ή εκτελέστηκαν.  Οι κόρες του εξαιρέθηκαν από την απαγόρευση γάμου, που επιβλήθηκε σε άλλες κόρες των Πάτσι. 

Το 1460 η Μπιάνκα κλήθηκε να παίξει το όργανο για τον πάπα Πίο Β' και τη συνοδεία του, κατά τη διάρκεια μίας επίσκεψης στη Φλωρεντία, καθώς ο πάπας επέστρεφε από τη Σύνοδο της Μάντοβα.   Ο Τεοντόρο Μοντεφέλτρο, ο αποστολικός πρωτονάριος που ταξίδευε με τον πάπα, επαίνεσε την παράσταση, σε μία επιστολή προς τη Βαρβάρα του Βρανδεμβούργου, μαρκησία της Μάντοβας.  Κατά την ίδια παπική επίσκεψη, πραγματοποίησε μία δεύτερη συναυλία για τον Ροντρίγκο Βοργία (μελλοντικό πάπα Αλέξανδρο ΣΤ΄), κατόπιν αιτήματός του.  Η Μπιάνκα έπαιζε συχνά για τοπικούς και επισκέπτεςς αξιωματούχους, συμβάλλοντας στη φήμη και την επιρροή των οικογενειών της. 

Το 1475 η Μπιάνκα ζήτησε από τη μητέρα της να αγοράσει γεωργική γη από άλλους συγγενείς για εκείνη, καθώς η Λουκρητία Τορναμπουόνι είχε μεγαλύτερη επιρροή στην οικογένεια.  Αν και η Μπιάνκα είχε την ιδιοκτησία, τη διαχειριζόταν προσωπικό που απασχολούσε η μητέρα της. 

 Οικογένεια 
Παντρεύτηκε τον Γουλιέλμο των Πάτσι και είχαν δεκαέξι παιδιά, εννέα γιους και επτά κόρες: 
 Αντόνιο (1460), απεβ. βρέφος
 Τζιοβάννα, παντρεύτηκε τον Τομάζο Moνάλντι το 1471
 Κοντεσίνα, παντρεύτηκε τον Τζουλιάνο Σαλβιάτι το 1476
 Aντόνιο (1462-1528), πρεσβευτής και πολιτικός, σημαιοφόρος (Gonfaloniere di Giustizia) το 1521, δεύτερος κύριος της Τσιβιτέλλας
 Aλεσάντρα (1465), παντρεύτηκε τον Μπαρτολομέο Μπουοντελμόντι το 1486
 Κόζιμο (1466-1513), αρχιεπίσκοπος της Φλωρεντίας από το 1508 έως το τέλος του
 Πιέρο (1468), απεβ. βρέφος
 Λορέντσο-Αλεσάντρο, (1470-1535) έμπορος, προστάτης των τεχνών και λατινιστής
 Κόζα, παντρεύτηκε τον Φραντσέσκο ντι Λούκα Καπόνι
 Ρενάτο, έμπορος χρυσοχόος
 Λορέντσο, πολιτικός και πρεσβευτής
 Λουιτζία, παντρεύτηκε τον Φόλκο ντι Εντοάρντο Πορτινάρι το 1494
 Μανταλένα, παντρεύτηκε τον Oρμανότσο Ντέτι το 1497
 Aλεσάντρο (1483-1530) πρέσβης, λόγιος και ελληνιστής
 Λουκρέτσια, παντρεύτηκε πρώτα τον Κατάνι ντι Ντιακέτo και στη συνέχεια ένα μέλος της οικογένειας Mαρτέλλι (1500)
 Τζιουλιάνο (1486-1517), διδάκτωρ νομικής, ηγούμενος και μέλος του Συλλόγου του καθεδρικού της Φλωρεντίας

Πρόγονοι

 Βιβλιογραφικές αναφορές 

 Πηγές 






Κατηγορία:Οίκος των Μεδίκων